የጥምቀት ውበት በቱሪስቶች አንደበት
 ክፍለዮሐንስ አንበርብርጎንደር፡- የጥምቀት በዓል አከባበር፣ ከተራና አጠቃላይ ድባብ ውበት የተላበሰ እና ለቱሪስቶች ምቹ መስህብ መሆኑን ጥምቀትን በጎንደር የታደሙ የውጭ አገር ቱሪስቶች አስታወቁ።የጋዝጣው ዝግጅት ክፍሉ ካናገራቸው የውጭ አገሮች ዜጎች መካከል ከፈረንሳይ እውቅ ከሆኑ መፅሔቶች ሉፊጋ የሚሰራው ጋዜጠኛ ፓስካል ሜት እንዳስታወቀው፤ ኢትዮጵያ ውስጥ ባለው ነባራዊ ሁኔታ ጥምቀትን መታደም አደገኛ እንደነበር ቢነገረውም ጥምቀት በጎንደር ለማክበር መጥቷል፤ በሀገሪቱ ያለው እውነታ በውጭው ዓለም እና በመገናኛ ብዙኃን የተናፈሰውን ያክል እንዳልሆነ መታዘብ ችሏል።‹‹እኔ ጋዜጠኛ ነኝ። መረጃዎችን እጠይቃለሁ፤ አነባለሁ። በዚህም የተነሳ የኢትዮጵያን ወቅታዊ ሁኔታ ተረድቻለሁ። እስካሁን በሠላም እየተንቀሳቀስኩ ነው፤ የተለየ ነገር አልተመለከትኩም›› ብሏል። የከተራ በዓልና ጥምቀት በዓል ትልቅ የቱሪስት መስብ እንደሆነም ጠቁሟል።ለአጃንስ ፍራንስ ፕሬስ የሚሰራው ጋዜጠኛ ሮቢ ኮሪ በበኩሉ፤ ኢትዮጵያ የደማቅ ቅርስ ባለቤት ስለመሆኗ እና ከእነዚህም ውስጥ ጥምቀት አንዱ መሆኑን አመልክቷል። በጎንደር የተከበረው የከተራ እና ጥምቀት በዓል ከሥርዓተ ቅዳሴው እስከ ጥምቅተ ባህር ያለው ሁነት፣ ከባህረ ጥምቀቱ ዙሪያ የቀሳውስቱ ዝማሜ እና በበዓሉ ላይ የሚስተዋለው መንፈሳዊ ሥርዓትና የበዓሉ ታዳሚዎች ሁነት ለፀሐፊዎችና ተመራማሪዎች ብዙ ዕድል የሚሰጥ ነው። ለመገናኛ ብዙኃን ባለሙያዎች ዘገባም ድምቀት የተሞላበት በዓል መሆኑን መረዳት መቻሉን ጠቁሟል።ለመጀመሪያ ጊዜ ወደ አፍሪካ የመጣችውአሜሪካዊቷ አሽሊ ሄርናንዴዝ፣ የጥምቀት በዓልን በጎንደር መታደሟ ልዩ ስሜት እንደፈጠረባት ገልጻለች። የሕዝቡ በአንድነት መሰባሰብና በህብረ ቀለማት ያሸበረቁ አልባሳት ተውበው ወደ በዓሉ ስፍራ መትመማቸው በእጅጉ አስደናቂ መሆኑንና በሀገረ አሜሪካ ከሚከበሩ ሕዝባዊም ሆኑ ሃይማኖታዊ በዓላት የተለየ መሆኑን ጠቁማለች። ጥምቀት ጥሩ ለዛ ያለው በዓል ሲሆን የልጃገረዶቹ እና ወጣቶች አለባበስ፣ የሥርዓተ ጥምቀቱ ሂደትና አጠቃላይ የከተራ አከባበር የተለየ ስሜት እንደሚሰጥና በርካታ የውጭ አገር ቱሪስቶችን ለመሳብ የሚያግዝ ማራኪ በዓል መሆኑን አመልክታለች። በአሜሪካ በርካቶች ባተሌ ስለሆኑ በዓላትን ከቤተሰቦቻቸው ጋር የማክበር ልምድ እንደሌላቸውና የኢትዮጵያውያን ግን ማህበራዊ ሕይወታቸው የተጠናከረ መሆኑን ተናግራለች። ኢትዮጵያ ከመምጣቷ በፊት ስለ ሀገሪቱ የተሟላ መረጃ እንዳልነበራትና ከመጣች በኋላ ግን የተለየና ጉጉት የሚፈጥር ሕይወት ማየት እንደቻለች አሽሊ አብራርታለች። ፖላንዳዊ ቱሪስት ሚስተር ካሮል ኩስካ፤ ሥርዓተ ጥምቀቱ የሚከናወንበትና የፋሲለደስ ታሪካዊ ግንብና የጥምቀት በዓል መታደሙ ልዩ ስሜት እንደፈጠረበትና ቀጣይ የሰሜን ተራራችን የመጎብኘት እቅድ አለው። በቀጣይ አንድ ሣምንት የተለያዩ የኢትዮጵያ ታሪካዊ እና ባህላዊ እሴቶችን የመጎብኘት ውጥን እንዳለውም ጠቁሟል። በተንቀሳቀሰባቸው አካባቢዎች ፈገግታ የተሞላ ፊት ማየቱ ደግሞ የተለየ ስሜት እንደፈጠረለት አመልክቷል። በቀጣይም ኢትዮጵያን በድጋሜ የመጎብኘትና ጓደኞቹን የመጋበዝ ፍላጎት እንዳለው፤ ስለ ኢትዮጵያም የተቻለውን የማስተዋወቅ ፍላጎት እንዳደረበት ገልጿል።አዲስ ዘመን ጥር 13/2013